Alberto Guillén Paredes

**Alberto Guillén Paredes** (Arequipa, 20 Genver 1897 – Mollendo, 20 Here 1935) a oa ur barzh perouat. Eñ ha Alberto Hidalgo Lobato (1897-1967) e voe ar varzhed pennañ eus Arequipa e deroù an .

## Buhez
En Arequipa e su Perou e voe ganet Alberto, mab Manuel M. Guillén Amat ha Zoila Victoria Paredes. Goude bout skoliataet e *Colegio Nacional de la Independencia Americana* en Arequipa (1909 - 1912) ez eas gant e dud da chom da Puno, etre Arequipa ha Bolivia, ma kendalc'has gant e studioù e *Colegio Nacional San Carlos*. Tapet gantañ e *[[Bachelouriezh|vachillerato]]* e tistroas da Arequipa evit studiañ al lennegezh hag ar gwir en *Universidad Nacional de San Agustín*.

Er bloaz 1917 e c'hounezas ur priz er genstrivadeg barzhonegoù aozet gant ar gazetenn *El Heraldo*, ar pezh e vroudas da vont da varzh. Bloaz goude e voe embannet *Prometeo*, e gentañ dastumad barzhonegoù, ma tiskouezas heuliañ skouer e genvroad Alberto Hidalgo Lobato ha heuliañ ar c'hiz a oa bet boulc'het gant ur c'henvroad all, ar barzh Abraham Valdelomar Pinto (1888-1919).

E 1920 e tivroas Alberto Guillén Parades da Lima da-geñver Kentañ Kendalc'h ar Studierien e Cuzco. Eno e tarempredas koulz skridaozerezhioù ar c'hazetennoù ha palez ar gouarnamant renet gant Augusto Bernardino Leguía y Salcedo (1863-1932) ; dre hanterouriezh hennezh en devoe ur yalc'had da vont da Spagn da studiañ.
E Madrid e 1922 ez embannas *La linterna de Diógenes*, ul levr savet diwar gejadennoù ouzh skrivagnerien berouat ha spagnat hag a veve er gêr-benn. Ur brud dibad a c'hounezas e metoù al lennegezh spagnolek gant e stil droukc'hoapaus ha flemmus.

Pa voe distro da Berou e 1923 e tapas ar priz kentañ er *Juegos Florales Universitarios*, kenstrivadeg barzhonegoù ar skolioù-meur, kent mont da ziplomat evit brudañ Perou en estrenvro. E 1924 e voe e Mec'hiko hag e Kuba (1924) met buan e voe taget gant an hiraezh d'e vro, ha distreiñ da Lima a reas.

Da vat e voe degemeret e metoù ar varzhed spagnamerikan pa c'hounezas gant *Oda a Bolivar* ar genstrivadeg kevandirel a voe aozet e 1926 da-geñver kantvet gouel-bloaz Emgann Ayacucho (9 Kerzu 1824) ma voe trec'h Perou ha Kevre Kolombia Vras war Impalaeriezh trevadennel Spagn ; Simón Bolívar (1783-1830) a oa e penn Republik Perou d'ar mare-se.

Nebeut goude ez eas Alberto Guillén Paredes da weladenniñ Cuzco ha Puno en-dro. Er bloaz 1929 e voe anvet da sekretour kannadurezh Perou e Rio de Janeiro e Brazil, ma chomas betek diskar ar prezidant e 1930. Mont da Chile a reas neuze, ma chomas e Santiago.
E 1932 e tistroas da Berou, ma klañvaas kent mervel e 1935.

## Oberennoù
;Barzhoniezh
* *Prometeo* (1917)
* *Deucalión* (1920 ha 1921)
* *La imitación de nuestro señor Yo* (1921)
* *Laureles* (1925)
* *Oda a Bolivar* (1928)
* *Epigramas* (1929)
* *Cancionero* (1935)
;Oberennoù all
* *La linterna de Diógenes* (1920), kendivizoù etre skrovagnerien spagnat ha perouat
* *El libro de las parábolas* (1921), dastumad pennlavaroù ha gwerzennoù berr
* *Corazón infante* (1923), romant berr
* *Breve antología peruana* (1930), teskad barzhonegoù perouat
* *Poetas jóvenes de América* (1930), teskad barzhonegoù spagnamerikan
* *Leyenda patria* (1935), meuleudigezh tri darvoud pouezus en Istor Perou

## Levrlennadur
*  Mariátegui, José Carlos. *Siete ensayos de interpretación de la realidad peruana*. Lima : Linkgua, 2009 

## Liammoù diavaez
*